ધ્વજવંદનને સ્થળે હું હિંદીમાં જ ચાર શબ્દ બોલ્યો. બરાબર ૭ વાગે મુકામ પર આવીને ચા-પાણી, સ્નાન વગેરે આટોપીને ૭-૫૦ના અરસામાં વાઈસરૉય સાહેબના મહેલમાંના દરબાર હૉલમાં ગયો. અહીં પ્રથમ એમની સોગંદવિધિ થઈ. સોગંદ લેવડાવવાનું કામ ફેડરલ કોર્ટના નવા ચીફ જસ્ટિસ સર હરિલાલ કણિયાએ કર્યુ. સુરતી પાઘડી પહેરીને તેઓ આવ્યા હતા, એ જોઈને આનંદ થયો. ત્યારબાદ વાઈસરૉય સાહેબે પ્રધાનમંડળને સોગંદ લેવડાવ્યાં એ વિધિ થઈ. આ કાર્યક્રમ કંટાળાજનક લાગ્યો. એ સમારંભ આટોપીને ૯.૩૦ વાગ્યાનાં અરસામાં અમે બંધારણસભાના સ્થળે પહોંચ્યા. ૧૦ વાગ્યે બેઠક શરૂ થવાની હતી, પણ તે ૧૦-૧૦ વાગ્યે શરૂ થઈ. સવારની વાઈસરૉયની સોંગદવિધિ પણ ૮ મિનિટ મોડી શરૂ થયેલી!